A Bizottság határozata
(2003. május 21.)
a jodoszulfuron-metil-nátrium, az indoxakarb, az S-metolaklór, a Spodoptera exigua sejtmag-polihedrózis-vírus, a tepraloxidim és a dimeténamid-P új hatóanyagok ideiglenes engedélyeinek a tagállamok által történő meghosszabbításának engedélyezéséről
(az értesítés a C(2003) 1583. számú dokumentummal történt)
(EGT vonatkozású szöveg)
(2003/370/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2003/31/EK bizottsági irányelvvel [1] módosított, a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre [2] és különösen annak 8. cikke (1) bekezdésének negyedik albekezdésére,
mivel:
(1) A 91/414/EGK irányelv 6. cikkének (2) bekezdésével összhangban Németországhoz 1998 decemberében kérelem érkezett az AgrEvo GmbH (jelenleg Bayer CropScience) vállalattól a jodoszulfuron-metil-nátrium hatóanyagnak a 91/414/EGK irányelv I. mellékletébe történő felvételére vonatkozóan. Az 1999/392/EK bizottsági határozat [3] megerősítette, hogy a dokumentáció teljes, és elvileg az irányelv II. és III. mellékletében foglalt adat- és információszolgáltatási követelményeket kielégítőnek tekinthető.
(2) Hollandia hatóságaihoz 1997 októberében hasonló kérelem érkezett a Du Pont de Nemours vállalattól az indoxakarbra vonatkozóan. Ezt a dokumentációt a 98/398/EK bizottsági határozat [4] teljesnek nyilvánította.
(3) Belgiumhoz 1997 augusztusában hasonló kérelem érkezett a Novartis NV (jelenleg Syngenta) vállalattól az S-metolaklórra vonatkozóan. Ezt a dokumentációt a 98/512/EK bizottsági határozat [5] teljesnek nyilvánította.
(4) Hollandiához 1996 júliusában hasonló kérelem érkezett a Biosys vállalattól a Spodoptera exigua sejtmag-polihedrózis-vírusra vonatkozóan. Ezt a dokumentációt a 97/865/EK bizottsági határozat [6] teljesnek nyilvánította.
(5) Spanyolországhoz 1997 szeptemberében hasonló kérelem érkezett a BASF AG vállalattól a tepraloxidimre vonatkozóan. Ezt a dokumentációt a 98/512/EK határozat teljesnek nyilvánította.
(6) Németországhoz 1999 áprilisában hasonló kérelem érkezett a BASF AG vállalattól a dimeténamid-P-re vonatkozóan. Ezt a dokumentációt az 1999/555/EK bizottsági határozat [7] teljesnek nyilvánította.
(7) A dokumentációk teljességének megerősítése szükséges volt azok részletesebb vizsgálatához, valamint ahhoz, hogy engedélyezzék a tagállamoknak a szóban forgó hatóanyagokat tartalmazó növényvédő szerekre vonatkozó ideiglenes engedélyek megadását legfeljebb három évre, eleget téve a 91/414/EGK irányelv 8. cikke (1) bekezdésében meghatározott feltételeknek, különösen az irányelvben meghatározott követelményekre tekintettel a hatóanyagok és növényvédő szerek részletes vizsgálatára vonatkozó feltételekre.
(8) A 91/414/EGK irányelv 6. cikke (2) és (4) bekezdésének rendelkezéseivel összhangban az egyes kérelmezők által javasolt felhasználási módok tekintetében megvizsgálták e hatóanyagoknak az emberi egészségre és a környezetre gyakorolt hatásait. A referens tagállamok értékelési jelentéseik tervezetét az alábbi időpontokban benyújtották a Bizottsághoz: 2000. május 30. (jodoszulfuron-metil-nátrium), 2000. február 7. (indoxakarb), 1999. május 3. (S-metolaklór), 1999. november 9. (Spodoptera exigua sejtmag-polihedrózis-vírus), 2001. január 21. (tepraloxidim) és 2000. szeptember 26. (dimeténamid-P).
(9) Az értékelési jelentések tervezeteinek az egyes referens tagállamok általi benyújtása után a dokumentációk vizsgálata még folyamatban van, és a vizsgálatot nem lehet a 91/414/EGK irányelvben meghatározott határidőn belül befejezni.
(10) Mivel az értékelés mostanáig nem fedett fel közvetlen aggodalomra adó okot, a tagállamoknak meg kell adni a lehetőséget a kérdéses hatóanyagokat tartalmazó növényvédő szerekre kiadott ideiglenes engedélyek 24 hónappal való meghosszabbítására a 91/414/EGK irányelv 8. cikkének rendelkezéseivel összhangban annak érdekében, hogy folytatódhasson a dokumentációk vizsgálata. Várhatóan 24 hónapon belül mindegyik szóban forgó hatóanyag esetében befejeződik az I. mellékletbe történő lehetséges felvételükre vonatkozó döntéssel kapcsolatos értékelési és döntési folyamat.
(11) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A tagállamok e határozat elfogadásának időpontjától számított 24 hónapot nem meghaladó időtartammal meghosszabbíthatják a jodoszulfuron-metil-nátriumot, az indoxakarbot, az S-metolaklórt, a Spodoptera exigua sejtmag-polihedrózis-vírust, a tepraloxidimot és a dimeténamid-P-t tartalmazó növényvédő szerek ideiglenes engedélyét.
2. cikk
Ennek a határozatnak a tagállamok a címzettjei.
Kelt Brüsszelben, 2003. május 21-én.